Diari Oficial de la Generalitat Valenciana


Sumari del DOGV 5436, del 25-01-2007 (2007/611)

ORDRE de 9 de gener de 2007, de la Conselleria de Territori i Habitatge, per la qual es convoquen i s'aproven les bases reguladores de les ajudes al finançament de les despeses corrents de funcionament i divulgació de les entitats declarades agents col·laboradors de la Xarxa Valenciana d'Infohabitatge Solidari per a l'exercici 2007.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5436

Data del DOGV
:   25-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/611


Data del document
:   09-01-2007

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * oficina d'informació
    * ajuda pública
    * habitatge social
    * societat sense fins de lucre
    * administració local

L'Ordre de 30 d'abril del 2003 de la Conselleria de Benestar Social (DOGV de 15 de maig del 2003), va crear la Xarxa d'Oficines d'Infohabitatge Solidari i va establir les seues funcions bàsiques i qui poden ser agents de la Xarxa, com també el procediment per a la integració en aquesta.
Posteriorment, el Decret 131/2004, de 27 d'agost (DOGV de 30 d'agost de 2004) del Consell de la Generalitat Valenciana, va determinar el nombre i la denominació de les conselleries en què s'organitza l'administració de la Generalitat Valenciana, s'assignaren les competències a les conselleries per Decret 2/2006, de 29 de maig, del president de la Generalitat.
La Conselleria de Territori i Habitatge és la que té assignades, per raó dels esmentats decrets, les competències en matèria d'habitatge, el Reglament orgànic i funcional de la referida Conselleria va ser aprovat per Decret 137/2006, de 29 de setembre del Consell, que determina les funcions que en matèria d'habitatge, tant en el seu aspecte general com més social, que desenvoluparà la Direcció General d'Habitatge i Projectes Urbans.
Davant de la necessitat d'actualitzar el marc normatiu el 12 de maig de 2005 es publica en el DOGV núm. 5004 l'Ordre de 20 d'abril del 2005, de la Conselleria de Territori i Habitatge, que regula la Xarxa Valenciana d'Infohabitatge Solidari, derogant expressament l'Ordre de 30 d'abril del 2003 i mantenint la condició d'agents a qui hagueren sigut declarats com a tals a l'empara de la dita ordre.
Amb el funcionament de la Xarxa Valenciana d'Infohabitatge Solidari es tracta de vincular la política d'habitatge amb la integració d'aquells col·lectius socials més desfavorits.
Per això aquesta actuació va encaminada a establir una línia de subvenció específica que permeta coadjuvar les despeses corrents que la implantació i la continuïtat en la prestació d'aquest servei puga suposar als distints agents col·laboradors que conformen la Xarxa.
Per això i per raó de les facultats que em conferix l'article 35 de la Llei 5/1983, de 30 de desembre, del Govern Valencià i l'article 47.3 del Text refós de la Llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
Constituïx l'objecte de la present ordre convocar les ajudes al finançament de les despeses corrents de funcionament i divulgació de les entitats declarades agents col·laboradors de la Xarxa Valenciana d'Infohabitatge Solidari, per a l'exercici 2007, i aprovar les bases reguladores per les quals es regix aquesta convocatòria (annex I).
Article 2. Finançament de les ajudes
1. L'import global màxim i la línia de subvenció destinada a aquestes ajudes, consignats en el projecte de Llei de pressupostos per a l'exercici 2007, és el següent:
Aplicació pressupostària
36.91.94.994.48.3 línia T4874000 824.680,00 euros
2. L'import màxim destinat a la fase A de la present convocatòria serà d'un 40% de l'import global de les ajudes, i per a la fase B es reservarà un 60% d'aquest import.
3. La Direcció General d'Habitatge i Projectes Urbans, en cas de no adjudicar en la seua totalitat la quantitat corresponent a la fase A d'aquesta convocatòria, podrà destinar el crèdit sobrant a incrementar la dotació prevista per a la fase B.
4. La convocatòria de les ajudes establides en aquesta ordre es tramitarà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la seua concessió estarà condicionada a l'existència, en el pressupost de l'exercici 2007, de crèdit suficient i adequat.
DISPOSICIONS FINALS
Primera
En tot el no regulat en aquesta ordre, cal ajustar-se al que disposa la Llei d'hisenda pública de la Generalitat Valenciana, el text refós de la qual va ser aprovat per Decret legislatiu de 26 de juny de 1991, i en els preceptes bàsics de la Llei 38/2003, de 17 de novembre, general de subvencions i en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions.
Segona
En l'àmbit de la present ordre, s'atribuïxen a la Direcció General d'Habitatge i Projectes Urbans les facultats delegades en els serveis territorials de la Conselleria previstes en l'article primer, D) "Transferències corrents o de capital", apartats 1 i 2, de la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
Tercera
La present ordre produirà efectes a partir de l'endemà de la publicació en el Diari Oficial de la Comunitat Valenciana.
Quarta
Contra la present ordre que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
València, 9 de gener de 2007
El conseller de Territori i Habitatge,
ESTEBAN GONZÁLEZ PONS
ANNEX I
BASES DE LES AJUDES DESTINADES AL FINANÇAMENT DE LES DESPESES CORRENTS DE FUNCIONAMENT I DIVULGACIÓ DE LES ENTITATS DECLARADES AGENTS COLoLABORADORS DE LA XARXA VALENCIANA D'INFOHABITATGE SOLIDARI, PER A L'EXERCICI 2007
Primera. Objecte
L'objecte d'aquestes ajudes és col·laborar en les despeses corrents i de funcionament dels agents col·laboradors de la Xarxa Valenciana d'Infohabitatge Solidari, en concepte de suport econòmic com a finestretes úniques d'habitatge per a la gestió de les actuacions protegides en habitatge.
Segona. Requisits dels beneficiaris
1. Poden ser beneficiaris aquelles entitats de caràcter públic o privat sense finalitat lucrativa, entitats locals i les societats que incloguen entre el seu objecte social l'arrendament d'habitatges i que hagen sigut declarats agents col·laboradors de la Xarxa Valenciana d'Infohabitatge Solidari, de conformitat amb el que establix l'Ordre de 20 d'abril del 2005, de la Conselleria de Territori i Habitatge, per la qual es crea i regula la Xarxa Valenciana d'Infohabitatge Solidari.
2. No poden obtindre la condició de beneficiari de les ajudes regulades en aquesta ordre les persones o entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes han de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, com també la realització del projecte o activitat i el compliment de la finalitat que determina la concessió o el gaudi de la subvenció.
c) Sotmetre's a les actuacions de comprovació, que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i les ajudes concedides, aportant tota la informació que els siga requerida en l'exercici de les dites actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.
e) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Fases de la convocatòria
En aquesta convocatòria d'ajudes s'establixen dues fases:
1. La fase A, en la qual poden presentar sol·licitud aquells agents col·laboradors de la Xarxa Valenciana d'Infohabitatge Solidari que hagen obtingut el reconeixement com a tals amb anterioritat al dia de la publicació de la present convocatòria en el Diari Oficial de la Comunitat Valenciana.
En aquesta fase es valorarà, d'acord amb els criteris de la base onze, l'àmbit poblacional d'influència de l'actuació de l'agent com també els mitjans materials i humans amb què compte per a la prestació del servei.
2. La fase B, en la qual poden presentar sol·licitud tant aquells agents col·laboradors de la Xarxa Valenciana d'Infohabitatge Solidari que hagen obtingut el reconeixement com a tals amb anterioritat al dia de la publicació de la present convocatòria en el Diari Oficial de la Comunitat Valenciana, com aquells agents que hagen sigut reconeguts com a tals en la data posterior al dia de la publicació de la present ordre en el Diari Oficial de la Comunitat Valenciana i fins a l'1 de setembre de 2007.
En aquesta fase es valorarà el compliment d'objectius per part dels agents col·laboradors de la Xarxa Valenciana d'Infohabitatge Solidari en l'exercici 2007, d'acord amb la base onze. Per a aquells nous agents col·laboradors de la Xarxa Valenciana d'Infohabitatge Solidari que concórreguen només a la fase B d'aquesta convocatòria, es valorarà a més en aquesta fase l'àmbit poblacional d'influència de l'actuació de l'agent com també els mitjans materials i humans amb què compte per a la prestació del servei, d'acord amb els criteris de la base onze.
Cinquena. Activitats objecte de les ajudes
Seran subvencionables les següents actuacions que siguen desenvolupades pel beneficiari:
- Informació dels plans d'habitatge estatals o desenvolupats per la Comunitat Valenciana per a promoure l'accés dels ciutadans a un habitatge digne, com també de qualsevol aspecte relacionat amb l'accés a un habitatge.
- Mediació social per a lloguer d'habitatges fomentant actuacions tendents a incentivar i recuperar el parc existent d'habitatges buits per a la formació d'una borsa d'habitatges per a lloguer solidari.
- Assessorament en la formalització de contractes d'arrendament, les seues incidències, assegurances multirisc i seguiment d'impagats, Llei d'arrendaments urbans i ajudes oficials per a accés a habitatges protegits per lloguer.
Sisena. Despeses subvencionables
1. Poden subvencionar-se les despeses següents:
a) Despeses del personal que preste el servei pel temps de la jornada que es dedique a aquest.
b) Despeses de material divulgatiu de les distintes actuacions en el marc de la Xarxa Valenciana d'Infohabitatge Solidari.
c) Despeses corrents del local en què es preste el servei com a agent de la Xarxa. En el cas que aquest es compartisca amb una altra activitat es determinarà la quantia de forma proporcional a l'espai i temps en què es preste el servei. Les despeses subvencionables seran aquelles necessàries per al funcionament correcte del servei com ara aigua, llum, telèfon, import de l'arrendament si és el cas, neteja, etc.
d) Qualsevol altra despesa corrent o de funcionament sempre que repercutisca en el servei objecte de subvenció que presta el beneficiari.
2. Les ajudes que es concedisquen a l'empara de la present convocatòria tindran la consideració de subvencions a fons perdut.
Setena. Quantia de les ajudes
1. La quantia global màxima de la subvenció per beneficiari que s'establix per a la fase A de la convocatòria en cap cas podrà superar els 11.000 euros, ni ser superior al 100% dels despeses que es justifiquen.
2. La quantia global màxima de la subvenció per beneficiari que s'establix per a la fase B de la convocatòria, amb caràcter general, no podrà superar els 42.000 euros, ni ser superior al 100% dels despeses que es justifiquen.
3. No obstant això, la resolució d'adjudicació de les ajudes de la fase B podrà contemplar per a aquells agents col·laboradors de la Xarxa Valenciana d'Infohabitatge Solidari el reconeixement com tals dels que siguen posteriors al dia de la publicació d'aquesta ordre de convocatòria en el Diari Oficial de la Comunitat Valenciana, la part de subvenció corresponent a la valoració dels extrems previstos per a la fase A en la base quarta. En aquest cas, la quantia global màxima de la subvenció per beneficiari no pot superar els 53.000 euros, ni ser superior al 100% dels despeses que es justifiquen.
4. L'import de les subvencions es fixarà per a cada beneficiari en les dues fases de la convocatòria a través de la corresponent resolució de concessió de les subvencions.
5. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o ens públics o privats, supere el cost de l'activitat que ha de dur a terme el beneficiari.
Huitena. Sol·licituds i documentació
1. Les sol·licituds per a l'obtenció de les ajudes regulades en les presents bases es presentaran en imprés normalitzat, dirigides al director general d'Habitatge i Projectes Urbans, model adjunt a la present convocatòria.
2. La documentació que acompanyarà la sol·licitud serà la següent segons la fase de la convocatòria a què s'aculla l'agent col·laborador:
2.1. Fase A
a) Programa d'activitats, especificant àmbit territorial d'actuació com també el nivell d'activitat exercit per l'agent.
b) Mitjans materials i humans que s'utilitzaran per a la prestació del servei per l'agent, segons model adjunt.
c) Imprés d'alta de tercers per a pagaments de la Generalitat Valenciana, segons el model adjunt.
d) Declaració relativa a les ajudes rebudes per a la mateixa activitat de qualsevol altra administració o ens públic o privat, segons model adjunt.
e) En el cas que l'agent siga una entitat local, han d'aportar certificat de l'acord de l'òrgan competent per a sol·licitar les presents ajudes, com també el certificat de l'interventor o secretari interventor o òrgan competent que acredite l'existència de crèdit o compromís d'habilitar-lo, si hi haguera compromís de contribuir al finançament.
f) En el cas que l'agent siga una entitat de caràcter públic o privat sense ànim de lucre o una societat que incloga entre el seu objecte social l'arrendament d'habitatges, ha d'aportar a més DNI del representant legal de l'entitat o societat, targeta del CIF de l'entitat o societat, certificat de l'acta on conste l'acord per l'òrgan competent de l'entitat o societat de sol·licitar les ajudes i facultar el representant de l'entitat o societat per a efectuar la sol·licitud; escriptura de constitució de l'entitat o societat, com també els estatuts fundacionals amb les successives modificacions, si és el cas; així mateix han d'acompanyar el certificat expedit pel Registre d'Associacions de la Generalitat Valenciana.
g) Documentació acreditativa de trobar-se el sol·licitant al corrent o exempt de les seues obligacions tributàries i amb la seguretat social, en els termes establits en article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions i en l'Ordre de 30 de maig de 1996, de la Conselleria d'Economia, Hisenda i Ocupació.
h) Declaració responsable acreditativa de no estar sotmés a les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
2.2. Fase B
a) Documentació acreditativa de trobar-se el sol·licitant al corrent o exempt de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions i en l'Ordre de 30 de maig del 1996, de la Conselleria d'Economia, Hisenda i Ocupació.
b) Només en el cas que l'agent col·laborador de la Xarxa Valenciana d'Infohabitatge Solidari haja sigut reconegut com a tal després del dia de la publicació de la present ordre en el Diari Oficial de la Comunitat Valenciana i fins a l'1 de setembre de 2007 i per tant no haja participat en la fase A de la convocatòria, ha d'aportar a més la documentació establida en el punt 2.1.
3. En el cas que els documents exigits que han d'acompanyar la sol·licitud de concessió d'ajudes ja estiguen en poder de la Conselleria de Territori i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què apareguen i que no hagen transcorregut més de cinc anys des de la finalització del procediment a què corresponguen.
4. Quan la sol·licitud no reunisca els requisits establits en la present ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció que dóna la Llei 4/1999, de 13 de gener, es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera se li tindrà per desistit de la sol·licitud, prèvia resolució que ha de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i la instrucció del procediments, segons les bases reguladores.
5. Així mateix, es pot requerir del sol·licitant qualssevulla altres dades, documents i informes complementaris que siguen necessaris per a la resolució de l'expedient, com també l'acreditació dels requisits a què es referix la documentació administrativa.
Novena. Lloc i termini de presentació
1. Els interessats poden presentar les sol·licituds en el Registre General de la Conselleria de Territori i Habitatge en el carrer de Francesc Cubells, núm. 7 de València, com també en els serveis territorials d'aquesta situats a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que establix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
3. El termini de presentació de sol·licituds serà el següent:
a) Fase A: d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana.
b) Fase B: des de l'endemà de la finalització del termini de presentació de sol·licituds previst per a la fase A i fins al 15 de setembre del 2007. Per als agents col·laboradors de la Xarxa Valenciana d'Infohabitatge solidari que siguen reconeguts com a agents integrants de la Xarxa amb data posterior a la publicació d'aquestes ajudes en el Diari Oficial de la Comunitat Valenciana, el termini serà des de la data de la resolució que els reconega com a tals i fins al 15 de setembre del 2007.
Deu. Ordenació i instrucció del procediment
L'òrgan encarregat de l'ordenació i la instrucció del procediment serà la Direcció General d'Habitatge i Projectes Urbans que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Onze. Valoració i proposta de resolució
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades es realitzarà per una Comissió de Valoració, composta per tècnics de la mateixa Direcció General d'Habitatge i Projectes Urbans, que atesos els criteris i els requisits establits i d'acord amb la disponibilitat pressupostària, estendrà acta i formularà la proposta de resolució a l'òrgan concedent.
3. Es tindran en compte els següents criteris de valoració:
- Fase A de la convocatòria
a) Que l'agent col·laborador siga una administració local.
b) L'àmbit territorial d'actuació de l'agent.
c) Els mitjans materials i humans de què disposa per a la prestació del servei.
d) Que el col·lectiu social a què atenen siga desfavorit o amb risc d'exclusió.
- Fase B de la convocatòria
Es valoraran els objectius complits per l'agent quant a nombre d'habitatges captats, inquilins, contractes subscrits, consultes informatives, assessorament, i donats d'alta en la borsa d'habitatges amb què compte la Xarxa Valenciana d'Infohabitatge Solidari. Per a això el Servei de Coordinació de la Xarxa Valenciana d'Infohabitatge solidari emetrà un informe data 15 de setembre del 2007 dels objectius complits pels distints agents i que consten en l'aplicació de la Xarxa Valenciana d'Infohabitatge Solidari, basant-se en el qual s'efectuaran les valoracions per la Comissió de Valoració.
A més, en el cas que es tracte de nous agents col·laboradors que concórreguen només a aquesta fase B, se'ls valorarà també basant-se en els criteris establits per a la fase A.
4. Excepcionalment l'òrgan competent per a resoldre pot optar entre adjudicar a aquelles que hagen obtingut major valoració en aplicació dels criteris de valoració fixats en aquesta base o procedir al prorrateig, entre els beneficiaris de la subvenció, de l'import global màxim destinat a la subvenció.
Dotze. Resolució de la concessió de les ajudes
1. Correspon al director general d'Habitatge i Projectes Urbans dictar la resolució de la concessió de les distintes fases de la convocatòria, per delegació del conseller de Territori i Habitatge d'acord amb el que establix la disposició final segona de la present ordre.
2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que establix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999 de 13 de gener
3. El termini per a la resolució de les ajudes, serà de tres mesos en la fase A de la convocatòria, i de dos mesos en la fase B de la convocatòria, comptadors ambdós terminis des del dia en què finalitze el termini de presentació de sol·licituds.
4. La sol·licitud es considerarà desestimada si la convocatòria no es resol en els terminis determinats en el paràgraf anterior.
Tretze. Recursos
1. Les resolucions adoptades, en dictar-se per delegació, indicaran expressament aquesta circumstància i es consideraran dictades per l'òrgan delegatori, esgotant la via administrativa. Contra aquestes resolucions es pot interposar el recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Catorze. Règim de compatibilitat
1. L'import de les ajudes regulades en la present ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de dur a terme el beneficiari.
2. Aquestes ajudes seran compatibles amb altres subvencions o ajudes atorgades per altres administracions públiques o ens públics o privats. En aquest cas quan l'ajuda principal siga de la Generalitat Valenciana, i es produïsca excés en els imports subvencionats respecte al cost de l'activitat exercida, procedirà el reintegrament de l'excés obtingut, amb la minoració de la resolució de concessió, o si és el cas la revocació d'aquesta.
Quinze. Pagament i justificació de les ajudes concedides
1. El pagament de l'ajuda es farà efectiu després de l'aportació i la comprovació de la documentació justificativa de l'aplicació de l'import de l'ajuda a la finalitat per a la qual es concedix.
2. Es pot anticipar un 40% de l'import de la subvenció després de la concessió d'aquesta, després de la prèvia presentació pel beneficiari de garantia suficient que cobrisca la quantitat que s'ha de lliurar, en la forma que establix l'article 47.11.f del Text refós de la Llei d'hisenda pública. Després de l'aportació i la comprovació de la documentació justificativa de l'efectiva i correcta aplicació de la suma lliurada, es pagarà el 20% de l'ajuda, i la resta es pagarà una vegada es justifique pel beneficiari l'aplicació de l'import total de l'ajuda a la finalitat per a la qual es concedix.
3. El termini màxim de presentació de totes les justificacions finalitzarà el 15 de novembre del 2007.
4. La documentació justificativa de l'ús de la subvenció consistirà en nòmines, contractes de treball o factures, com també qualsevol altre justificant que acredite les despeses realitzades per a dur a terme l'activitat subvencionada, per un import igual o superior al de la quantia de l'ajuda concedida. Es presentaran originals i còpies per a ser confrontades per la unitat de registre de l'òrgan competent. Quan es tracte d'entitats locals aquestes han de presentar un certificat de la intervenció municipal de totes les despeses.
5. Les persones físiques o jurídiques no exonerades del compliment del que establix l'Ordre de 30 de maig de 1996, de la Conselleria d'Economia i Hisenda, juntament amb la sol·licitud de cobrament han d'adjuntar el certificat vigent d'estar al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions.
Setze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a l'efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada pel director general d'Habitatge i Projectes Urbans per delegació del conseller de Territori i Habitatge d'acord amb el que establix la disposició final segona de la present ordre.
Dèsset. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Díhuit. Règim d'Infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.